El Teatre Serrano acull l'obra dramatúrgica 'Puertas Abiertas': una reflexió sobre la por, la violència i els prejudicis
04 maig 2021

## El Teatre Serrano acull l'obra dramatúrgica 'Puertas Abiertas': una reflexió sobre la por, la violència i els prejudicis04 maig 2021Última actualització: 04 maig 2021

![](../gestion/img/1a280f9b6a765297fa7064375f06e5f8432580c7bf756bc9e2977ec92916f5a0.jpg)  
  

El **regidor delegat de Cultura, Nahuel González,** acompanyat pel **tècnic de l’àrea i director del Teatre Serrano, Joan Fuster,** ha comparegut aquest matí davant els mitjans de comunicació a la façana del teatre municipal per a presentar ‘Puertas Abiertas’, una coproducció protagonitzada per **Cayetana Guillén Cuervo**, una de les actrius principals a l’escena espanyola, que planteja una reflexió sobre un dels grans conflictes del món actual com són la por, la violència i els prejudicis. L’actuació tindrà lloc el pròxim dissabte 8 de maig al Teatre Serrano a les 19h.

Així, González ha destacat el gran potencial d’una funció que es convertirà en “_una de les que més repercussió tindrà al llarg de l’any al Teatre Serrano”_ i ha incidit en la gran tasca que fa l’Ajuntament de Gandia per “_mantenir la programació de qualitat als nostres espais culturals_. _Continuen programant teatre amateur, professional, estem fent cinema social, i, en definitiva, continuem fent cultura segura_”.

D’altra banda, el responsable de Cultura ha aprofitat per tal d’avançar que el principal contenidor municipal de Gandia acollirà el pròxim 11 de juny ‘Animals de sèquia’, “_una obra molt esperada_” de l’Institut Valencià de Cultura que combina dansa i música valenciana amb més de 30 artistes a l’escenari: “_Estem intentat portar teatre de primer nivell a la nostra ciutat i en eixe sentit esperem que la ciutadania ho gaudisca i ho passe bé en temps difícils on la cultura és més que necessària_”.

En aquest sentit, l’edil ha volgut agrair “a_ls treballadors i les treballadores del teatre i a les companyies per l’esforç titànic que fan per a poder treballar en època de pandèmia_”, i també a la ciutadania per “_l’acceptació i l’acollida de la programació cultural al Teatre Serrano, fet que demostra que la gent confia en l’aposta de l’Ajuntament de Gandia per la cultura segura_”.

Finalment, Fuster ha incidit en el gran nivell de la producció 'Puertas Abiertas', perquè “_tracta una temàtica de plena actualitat com són els atemptats que van succeir a París i que produeixen tota una reflexió al voltant d’aquells esdeveniments_”. Pel que fa a l’avanç de l’obra ‘Animal de sèquia’, el tècnic de Cultura ha afegit que “_ens agraden els reptes difícils, ja que hem aconseguit portar al Serrano una superproducció molt espectacular en imatge i estètica, encapçalada per la coreògrafa valenciana Sol Picó i dirigida per Jesús Salvador (‘Chapi’), que trasllada al públic l’evolució de la cultura popular valenciana contemporània_”.

**Per a gaudir de ‘Puertas Abiertas’ es poden comprar les entrades presencialment a la Casa de la Marquesa de Gandia o a través de la pàgina web** **[entradas.instantticket.es/culturagandia](https://entradas.instanticket.es/culturagandia/public/janto/).** 

[Twittear](https://twitter.com/share)